Informácia zo 7. zasadnutia Konferencie zmluvných strán Dohovoru o ochrane sťahovavých druhov voľne žijúcich živočíchov a 2. stretnutia zmluvných strán Dohody o ochrane africko - euroázijských druhov vodného sťahovavého  vtáctva

Informácia zo 7. zasadnutia Konferencie zmluvných strán Dohovoru o ochrane sťahovavých druhov voľne žijúcich živočíchov (ďalej len ”COP 7”) a 2. stretnutia zmluvných strán Dohody o ochrane africko - euroázijských druhov vodného sťahovavého  vtáctva (ďalej len ”MOP 2”) je vláde Slovenskej republiky predkladaná na základe jej uznesenia č. 971 zo 4. septembra 2002.

COP 7 sa konala v súlade s rozhodnutím Konferencie COP 6 v Bonne v dňoch 18.- 24. septembra 2002. Zasadnutia sa zúčastnilo 300 delegátov ( zo 70 štátov, 17 medzivládnych organizácií a 28 mimovládnych organizácií),  medzi pozorovateľmi nechýbali zástupcovia ostatných medzinárodných dohovorov a organizácii v oblasti ŽP ako napr. Dohovoru o biologickej diverzite, Bernského dohovoru, CITES, Dohovoru o ochrane mokradí, Wetlands International, UNEP, IUCN, WWF, BirdLife International, CIC, FACE a iné.

Za Slovenskú republiku sa na rokovaniach zúčastnili Peter Pilinský, zodpovedná osoba pre uplatňovanie Dohovoru o ochrane sťahovavých druhov voľne žijúcich živočíchov (ďalej len ”Bonnský dohovor”) v podmienkach Slovenskej republiky, zamestnanec MŽP SR, odboru ochrany prírody a krajiny a RNDr. Marcel Uhrin, riaditeľ ŠOP SR - Správy NP Muránska planina, člen medzinárodnej vedeckej rady Bonnského dohovoru.

Konferencia v súlade so svojim pracovným programom prejednávala medzi iným otázky ochrany a múdreho využívania sťahovavých živočíchov a ich prírodných stanovíšť, stratégie pre budúci rozvoj Bonnského dohovoru, finančného mechanizmu, prípravy a schválenia medzinárodných akčných plánov pre globálne ohrozené sťahovavé druhy a pod. Konferencia sa oboznámila so správou a odporúčaniami Vedeckej rady Bonnského dohovoru, ako aj so správou sekretariátu. 

V dňoch 25. až 27. septembra 2002 sa po ukončení zasadnutia Konferencie Bonnského dohovoru uskutočnila MOP 2. Dohoda o ochrane africko - euroázijských druhov vodného sťahovavého  vtáctva (ďalej len ”Dohoda AEWA”) je jednou z viacerých medzinárodných dokumentov, zabezpečujúcich ochranu  sťahovavých druhov v nadväznosti na ustanovenia Bonnského dohovoru. Cieľom Dohody AEWA je ochrana a manažment sťahovavých druhov, ktoré majú nedostatočný ochranný status, resp. tých druhov, ktoré môžu profitovať z medzinárodnej spolupráce pri ich ochrane (druhy, ktoré sú uvedené v Prílohe II Bonnského dohovoru).